Домаћине господине, коледо!
Домаћине господине, коледо!
Пловка шета по полати,
Није пловка, мила снаја
Свекра буди: „Дигни ми се,
Мили свекре, ето теби
Добри гости, чим ћемо их
Даривати?“ Ал' говори
Мили свекар: „Ето, снајо,
Ето чоја нерезана,
Ето блага небројена,
Ето коња нејахана,
Даруј ти њи чим ти драго.“

Алтернативни текст 
Домаћине господине, коледо!
Застасмо те за трпезом,
На трпези златна чаша,
Златна чаша и погача,
Окрој нама крај ибришим,
Да шибамо вране коње,
Нам су пути надалеко,
Даљни пути каловити. —
Ми дођосмо, глас донесмо,
Трмке ти се изројиле,
Све ројаци ка' облаци,
Краве ти се истелиле,
Све волови виторози,
Ми дођосмо, глас донесмо,
Овце ти се изјагњиле,
Све овчице калушице.

Извор 
 Караџић, В. С. 1867. Живот и обичаји народа српскога. Беч. стр. 7–8.

Коледарске песме